Broj: 711-I-2455-M-453/22-02-21

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ive Burmasa, člana Uprave trgovačkog društva KOMUNALNE DJELATNOSTI d.o.o. za komunalne djelatnosti,** za davanjem mišljenja Povjerenstva,na 196. sjednici održanoj dana 9. prosinca 2022.g. daje sljedeće

**MIŠLJENJE**

1. **Sukladno odredbi članka 18. stavka 1. ZSSI-a, obveznik Ivo Burmas ne može istovremeno uz obnašanje dužnosti člana Uprave trgovačkog društva** **KOMUNALNE DJELATNOSTI d.o.o. za komunalne djelatnosti, biti član Nadzornog odbora** **trgovačkog društva VODOVOD, d.o.o. za obavljanje komunalnih djelatnosti opskrbe pitkom vodom.**
2. **Obveznik** **Ivo Burmas dužan je u najkraćem roku razriješiti okolnost istodobnog obnašanja dužnosti člana Uprave trgovačkog društva** **KOMUNALNE DJELATNOSTI d.o.o. za komunalne djelatnosti i obavljanja funkcije člana Nadzornog odbora trgova****čkog društva VODOVOD, d.o.o. za obavljanje komunalnih djelatnosti opskrbe pitkom vodom te Povjerenstvu dostaviti dokaz o tome.**

Obrazloženje

Zahtjev za davanjem mišljenja Povjerenstva podnio je obveznik Nediljko Dujić, član Uprave trgovačkog društava KOMUNALNE DJELATNOSTI d.o.o. za komunalne djelatnosti. U Povjerenstvu zahtjev je zaprimljen 24. studenog 2022. pod poslovnim brojem 711-U-8977-M-453/22-01-5, povodom kojeg se vodi predmet broj M-453/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Uvidom u s udski registar Trgovačkog suda Dubrovnika, utvrđeno je da je osnivač/član trgovačkog društva KOMUNALNE DJELATNOSTI d.o.o. za komunalne djelatnosti Općina Vela Luka te je stoga obveznik Nediljko Dujić povodom obnašanja dužnosti člana Uprave trgovačkog društava dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je član Uprave - direktor trgovačkg društva KOMUNALNE DJELATNOSTI d.o.o. za komunalne djelatnosti, čiji je osnivač Općina Vela Luka, dok istodobno obavlja funkciju člana Nadzornog odbora u trgovačkom društvu VODOVOD, d.o.o. za obavljanje komunalnih djelatnosti opskrbe pitkom vodom, kojem je jedan od osnivača Općina Vela Luka s udjelom od 30 %.

Obveznik traži mišljenje Povjerenstva može li pored dužnosti člana Uprave u trgovačkom društvu KOMUNALNE DJELATNOSTI d.o.o. za komunalne djelatnosti biti član Nadzornog odbora u trgovačkom društvu VODOVOD, d.o.o. za obavljanje komunalnih djelatnosti opskrbe pitkom vodom.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima dok je stavkom 2. istog članka propisana iznimka sukladno kojoj obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Člankom 473. stavkom 1. Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19., dalje u tekstu: ZTD) propisano je da su povezana društva pravno samostalna društva koja u međusobnom odnosu mogu stajati kao: društvo koje u drugome društvu ima većinski udio ili većinsko pravo u odlučivanju, ovisno i vladajuće društvo, društva koncerna, društva s uzajamnim udjelima i i društva povezana poduzetničkim ugovorima, slijedom čega se trgovačko društvo KOMUNALNE DJELATNOSTI d.o.o. za komunalne djelatnosti i trgovačko društvo VODOVOD, d.o.o. za obavljanje komunalnih djelatnosti opskrbe pitkom vodom ne smatraju povezanim trgovačkim društvima, jer nemaju međusobno udjele u vlasništvu drugog društva, već im je suosnivač ista jedinica lokalne samouprave.

Slijedom navedenog, obveznik istovremeno uz obnašanje dužnosti člana Uprave trgovačkog društva u kojem jedinice lokalne i područne samouprave ima većinski udio ne može obavljati funkciju člana nadzornog odbora u trgovačkom društvu koje se u odnosu na trgovačko društvo u kojem obnaša javnu dužnost ne smatra povezanim društvom.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Obveznik je stog dužan u najkraćem roku razriješiti okolnost istodobnog obnašanja dužnosti člana Uprave trgovačkih društava KOMUNALNE DJELATNOSTI d.o.o. za komunalne djelatnosti i člana Nadzornog odbora trgovačkog društva VODOVOD, d.o.o. za obavljanje komunalnih djelatnosti opskrbe pitkom vodom te Povjerenstvu dostaviti dokaz o istome.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ivo Burmas, elektroničkom dostavom
2. Objava na internetskoj stranici Povjerenstva
3. Pismohrana